Ιατρική αμέλεια σε τραύματα και παθήσεις χεριού και άνω άκρου
Authors: Βασδέκη Διονυσία 
Published: April 2023

Η ιατρική αμέλεια ορίζεται ως η αποτυχία εξάσκησης από τον ιατρό των καθηκόντων που όφειλε να δείξει υπό συγκεκριμένες περιστάσεις και είναι αυτά που θα επιδείκνυε κάθε ιατρός στην ίδια περίσταση ή αυτά που θα επιδείκνυε ο μέσος εκπρόσωπος του κύκλου του ιατρού, ακολουθώντας τις θεμελιώδεις αρχές της ιατρικής επιστήμης. Οι ιατροί βρίσκονται συχνά αντιμέτωποι με αγωγές για ιατρική αμέλεια, των οποίων ο αριθμός παρουσιάζει αυξητική τάση παγκοσμίως. Στη διεθνή βιβλιογραφία υπάρχουν περιορισμένες αναφορές σχετικά με τις αγωγές για ιατρική αμέλεια που σχετίζονται με τη χειρουργική του χεριού και του άνω άκρου, ενώ δεν υπάρχει καμία αναφορά για το θέμα αυτό στην Ελλάδα. Η μελέτη στοχεύει στην αναζήτηση και καταγραφή των περιστατικών ιατρικής αμέλειας που σχετίζονται με τη Χειρουργική του Χεριού και του Άνω Άκρου στην Ελλάδα. Πρόκειται για μια αναδρομική μελέτη όλων των υποθέσεων για ιατρική αμέλεια σχετικά με τραύματα και παθήσεις του χεριού και του άνω άκρου, ανεξάρτητα από ειδικότητα, που προσέφυγαν στη δικαιοσύνη στην Ελλάδα στη διάρκεια μιας εικοσαετίας (2000-2019).Συνολικά ανευρέθηκαν 31 υποθέσεις σχετιζόμενες με τη χειρουργική του χεριού και του άνω άκρου. Οι υποθέσεις αυτές αφορούσαν τραυματικές κακώσεις και συνήθεις παθήσεις, η χειρουργική αντιμετώπιση των οποίων παρουσιάζεται συχνά ως επέμβαση ρουτίνας. Στις 30 υποθέσεις η αμέλεια είχε ως αποτέλεσμα αναπηρία του ασθενή, ενώ σε μία υπόθεση τον θάνατο του ασθενή. Οι αναφερόμενοι λόγοι κατάθεσης αγωγής ήταν η λανθασμένη ή καθυστερημένη διάγνωση της κάκωσης, η κάκωση νεύρου, η ελλιπής συναίνεση πριν τη χειρουργική επέμβαση, το πτωχό λειτουργικό αποτέλεσμα, ως συνέπεια πλημμελούς θεραπευτικής προσέγγισης, είτε αυτή ήταν χειρουργική είτε συντηρητική, η λοίμωξη και σε μια περίπτωση ο θάνατος του ασθενή. Μέχρι την ολοκλήρωση της έρευνας υπήρξαν 24 οριστικές αποφάσεις, ενώ η έκδοση οριστικής απόφασης σε 7 υποθέσεις είχε αναβληθεί προκειμένου να διενεργηθεί πραγματογνωμοσύνη. Μεταξύ των 24 υποθέσεων στις οποίες υπήρξε οριστική απόφαση, 13 υποθέσεις είχαν επιτυχή έκβαση για τον ασθενή και 11 είχαν επιτυχή έκβαση για τον ιατρό. Η μέση χρηματική αποζημίωση που ορίστηκε ήταν €46.653,83, με εύρος διακύμανσης από €1.000 έως €201.697, ενώ το συνολικό ποσό των χρηματικών αποζημιώσεων ανέρχεται στα €559.846,6. Οι υψηλότερες αποζημιώσεις ορίστηκαν σε υποθέσεις που αφορούσαν κακώσεις του βραχιονίου πλέγματος σε νεογνά, για τις οποίες ήταν απαραίτητη η μετάβαση σε εξειδικευμένο νοσοκομείο του εξωτερικού προς χειρουργική αποκατάσταση της κάκωσης. Οι αγωγές που έγιναν δεκτές σχετίζονταν με τη θεραπεία της πάθησης (76.9%), τη διάγνωση της πάθησης (15.4%) και την ελλιπή συναίνεση (7.7%). Ο μέσος χρόνος που μεσολάβησε μεταξύ της κατάθεσης της αγωγής και της έκδοσης οριστικής απόφασης ήταν τα 6.5 χρόνια.Οι αγωγές για ιατρική αμέλεια είναι μια πραγματικότητα με την οποία θα έρθουν αντιμέτωποι όλοι οι χειρουργοί σε κάποια στιγμή της καριέρας τους. Κατανοώντας τους λόγους που οδηγούν σε αγωγές υπάρχει η δυνατότητα βελτίωσης των αντίστοιχων τομέων, ώστε να βελτιωθεί η ποιότητα της παρεχόμενης φροντίδας υγείας στους ασθενείς, να ελαττωθούν τα οικονομικά κόστη που επιβαρύνουν το σύστημα υγείας, αλλά και να περιοριστεί ο αριθμός αυτών των ιδιαίτερα ψυχοφθόρων και χρονοβόρων διαδικασιών και να μπορούν οι χειρουργοί να εξασκούν την καθημερινή τους πρακτική χωρίς τον συνεχή φόβο μιας επικείμενης αγωγής.